b'\n_START_ARTICLE_\nLeopold Doljak\n_START_SECTION_\n\xc5\xbdivljenje in delo\n_START_PARAGRAPH_\nLjudski \xc5\xa1olo je obiskoval v doma\xc4\x8dem kraju, nato se je vpisal na gori\xc5\xa1ko gimnazijo in tu kon\xc4\x8dal tri razrede. Po 1. svetovni vojni pa \xc5\xa1e \xc4\x8detrti razred v Trstu. V povojnih letih si je slu\xc5\xbeil kruh z zbiranjem in prodajo starega \xc5\xbeeleza. Nato si je ustvaril pravo podjetje, kasneje pa opustil trgovanje s starim \xc5\xbeelezom in se posvetil avtoprevozni\xc5\xa1tvu. Med 2. svetovno vojno je med drugim vozil hrano v tabori\xc5\xa1\xc4\x8de Gonars. Ob gospodarskih te\xc5\xbeavah po 2. svetovni vojni je re\xc5\xa1il podjetje tako, da ga je spremenil v dru\xc5\xbebo z omejeno odgovornostjo. Po smrti, umrl je v prometni nesre\xc4\x8di, je njegovo podjetje prevzela gori\xc5\xa1ka avtoprevozni\xc5\xa1ka dru\xc5\xbeba La Goriziana._NEWLINE_Doljak je bil velik ljubitelj glasbe, \xc5\xa1e posebej petja. Ob delu je \xc5\xa1tudiral pri Emilu Komelu in dopolnjeval svoje znanje pri Vinku Vodopivcu, ki ga je tudi redno oskrboval z notnim gradivom. Kot organist in zborovodja je deloval v rojstnem kraju. Kasneja je bil v Gorici organist v ve\xc4\x8d cerkvah, tudi pri kapucinih in pel v ve\xc4\x8d zborih. Nekaj \xc4\x8dasa je vodil mo\xc5\xa1ki pevski zbor v Pevmi (ital. Piuma) pri Gorici in z njim nastopal na raznih prireditvah.'